text: Un de cada cinc joves d'entre 14 i 18 anys s'ha emborratxat en l'últim mes - Social.cat
  L'Agència de Salut Pública de Catalunya llança una campanya per responsabilitzar tota la societat davant l'alcohol
  Dilluns, 12 de novembre de 2018 | 13:00 h
  Una parella beu begudes alcohòliques en una terrassa | Mattias Diesel (Unsplash)
  El 21,1% dels joves d'entre 14 i 18 anys s'ha emborratxat en els trenta últims dies, especialment durant el cap de setmana. Són dades facilitades pel Departament de Salut aquest dilluns per presentar la campanya que porta per lema 'L'alcohol és responsabilitat de tothom'. L'Agència de Salut Pública de Catalunya (ASPCAT), a través de la subdirecció general de Drogodependències, apel·la a la responsabilitat de tota la societat davant l'alcohol i els danys que provoca a un mateix i a terceres persones, com a causa de malalties o d'accident de trànsit, entre altres.
  La campanya, en el marc de la cinquena Setmana de Sensibilització sobre els Riscos del Consum d'Alcohol, que comença aquest dilluns, interpel·la tots els actors de la societat que hi poden tenir alguna responsabilitat: les administracions, els municipis, els organitzadors de festes, els productors de begudes alcohòliques, els cossos de seguretat, els comerciants, els centres educatius, els professionals de la salut, els mitjans de comunicació, les famílies, les amistats i un mateix.
  El consum d'alcohol és un problema molt important de salut pública, que al món va causar la mort de tres milions de persones el 2016, ja fos per accidents o per malalties digestives, cardiovasculars, infeccioses i càncer.
  A Catalunya és una beguda àmpliament consumida. El 9,8% de les persones entre 15 i 64 anys (16% en homes i 3,5% en dones) beuen alcohol cada dia i només un 9,1% (7% en homes i 11% en dones) es declara abstemi.
  A més, gairebé el 6% de la població en aquesta franja d'edat (7,3% en homes; 4,6% en dones) afirma haver-se emborratxat alguna vegada en els trenta últims dies i el 15% (19,8% en homes; 10,3% en dones) ha tingut almenys en l'últim mes un episodi de binge drinking, és a dir, ingesta elevada de begudes alcohòliques (cinc o més en el cas d'homes i quatre o més en les dones) en un període de dues hores en una mateixa ocasió de consum.
  Entre les persones joves d'entre 14 i 18 anys, aquestes formes de consum estan més esteses. El 21,1% (19,5% en homes; 22,8% en dones) s'ha emborratxat, especialment durant el cap de setmana, i el 27,4% (28,2% homes; 15,9% dones) ha tingut almenys un episodi de binge drinking durant l'últim mes. A més, en aquests episodis de consum intensiu d'alcohol, sovint es consumeixen també altres substàncies, especialment el cànnabis.
  La campanya L'alcohol és responsabilitat de tothom consta de materials gràfics i de material audiovisual amb testimonis de diferents actors socials que, des de la vessant personal o professional, expliquen quina responsabilitat davant l'alcohol. La campanya és el punt de partida de la iniciativa Jo m'hi adhereixo, que, durant el proper any, vol aconseguir el màxim nombre d'adhesions per part d'entitats i persones. El futbolista Sergi Roberto; la xef i divulgadora en nutrició Ada Parellada i el cap de la unitat de VIH de l'Hospital Universitari Germans Trias i Pujol, Bonaventura Clotet, entre altres, han participat en el vídeo.